

**REPUBLIKA HRVATSKA**

**DRŽAVNO ODVJETNIŠTVO REPUBLIKE HRVATSKE**

**Zagreb, Branimirova 4**

Broj: P-142/2024-73

Zagreb, 14. siječnja 2025.

GK/IŠ

Na temelju članka 54. stavka 1. Zakona o državnom odvjetništvu (Narodne novine, broj 67/18 i 21/22), članka 42. stavka 1. i članka 76. stavka 1. vezano uz članak 162. Zakona o državnim službenicima (Narodne novine, broj: 155/23, 85/24), Glavni državni odvjetnik Republike Hrvatske, u upravnoj stvari prijma u državnu službu na neodređeno vrijeme na radno mjesto zapisničara u državnom odvjetništvu-vježbenik/ica, u Državno odvjetništvo Republike Hrvatske, donosi

RJEŠENJE

o prijmu vježbenika u državnu službu na neodređeno vrijeme

1. INES GAJDEK, sa završenom općom gimnazijom, bez radnog iskustva u struci i bez položenog državnog ispita, prima se u državnu službu u Državno odvjetništvo Republike Hrvatske na radno mjesto zapisničar u državnom odvjetništvu – vježbenik.
2. Imenovana se prima u državnu službu na neodređeno vrijeme, u svojstvu vježbenice, uz obvezni probni rad (vježbenički staž) u trajanju od 12 (dvanaest) mjeseci.
3. Po izvršnosti ovog rješenja, donijet će se rješenje o rasporedu Ines Gajdek na radno mjesto, kojim će se utvrditi dan početka rada te druga prava i obveze iz državne službe.
4. Ines Gajdek dužna je položiti državni ispit I. razine najkasnije u roku od godine dana od dana početka rada u državnoj službi utvrđenog rješenjem o rasporedu na radno mjesto, s tim da polaganju može pristupiti najranije tri mjeseca prije isteka probnog rada.

O b r a z l o ž e n j e

Nakon pribavljenog odobrenja Ministarstva pravosuđa, uprave i digitalne transformacije, KLASA: 119-03/24-04/15, URBROJ: 514-08-03-04/03-24-31 od 22. srpnja 2024., Državno odvjetništvo Republike Hrvatske raspisalo je i objavilo u Narodnim novinama broj: 104/2024 od 6. rujna 2024., javni natječaj za prijam u državnu službu na neodređeno vrijeme, na radno mjesto upisničar u državnom odvjetništvu – vježbenik - 2 izvršitelja/ice i zapisničar u državnom odvjetništvu – vježbenik – 2 izvršitelja/ice, a javni natječaj objavljen je i na web stranici Ministarstva pravosuđa, uprave i digitalne transformacije, web stranici Državnog odvjetništva Republike Hrvatske i web stranici Hrvatskog zavoda za zapošljavanje. Također, istovremeno s objavom javnog natječaja, na internetskoj stranici Državnog odvjetništva Republike Hrvatske objavljena je i obavijest o opisu poslova i podacima o plaći radnog mjesta, sadržaju i načinu testiranja, te pravnim izvorima za pripremu kandidata za testiranje.

Stručni uvjeti za radno mjesto zapisničara u državnom odvjetništvu – vježbenik/ica su: razina 4.2. HKO-a (završeno srednjoškolsko obrazovanje) upravne, ekonomske ili birotehničke struke ili gimnazija, bez radnog iskustva na odgovarajućim poslovima ili s radnim iskustvom kraćim od 12 mjeseci, poznavanje rada na računalu, sposobnost prijepisa I.B-kategorije.

Rok za podnošenje prijava zainteresiranih kandidata trajao je do 16. rujna 2024.

Odlukom Glavnog državnog odvjetnika Republike Hrvatske broj: P-142/2024-43 od 23. rujna 2024. imenovana je tročlana Komisija za provedbu javnog natječaja (u daljnjem tekstu: Komisija), koja je utvrdila listu kandidata prijavljenih na javni natječaj koji ispunjavaju formalne uvjete propisane istim, a čije su prijave pravodobne i potpune i nakon toga obavila testiranje i razgovor (intervju) s kandidatima, sve kako je bilo utvrđeno i objavljeno u javnom natječaju.

Komisija je utvrdila da je za radno mjesto zapisničar u državnom odvjetništvu – vježbenik – 2 izvršitelja/ice, pristiglo ukupno jedanaest prijava, od kojih je osam pravovremenih i potpunih, a kandidati ispunjavaju formalne uvjete iz javnog natječaja te su pozvani na testiranje putem obavijesti objavljene 24. rujna 2024. na internetskoj stranici Državnog odvjetništva Republike Hrvatske.

Testiranje kandidata provedeno je 7. listopada 2024. u prostorijama Državnog odvjetništva Republike Hrvatske, Gajeva 30a, Zagreb. Na testiranje se odazvalo pet kandidata.

Testiranje se sastojalo od pisane provjere znanja o organizaciji i načinu rada u državnom odvjetništvu, provjere znanja rada na računalu u programima Word i Excel te provjere pisanja teksta na računalu, koja se sastojala od provjere brzine i točnosti prijepisa teksta na računalu. Na svakoj od navedenih provjera znanja, kandidat je mogao ostvariti maksimalno 10 bodova, a smatra se da je kandidat zadovoljio ako je na svakoj pisanoj provjeri dobio najmanje 5 bodova. Dvije kandidatkinje nisu zadovoljile na provjeri znanja rada na računalu u programima Word i Excel, budući da nisu ostvarile minimalno potrebnih 5 bodova.

Nakon provedenog testiranja, Komisija je u razgovoru (intervjuu) s kandidatima utvrđivala znanje, sposobnosti i vještine, profesionalne ciljeve i motivaciju kandidata za rad u državnoj službi. Maksimalan broj bodova koji je kandidat mogao ostvariti na razgovoru je 10, a smatra se da je kandidat zadovoljio na razgovoru ako je dobio najmanje 5 bodova. Jedna kandidatkinja nije zadovoljila na razgovoru s Komisijom, budući da nije ostvarila minimalno potrebnih 5 bodova.

 Nakon provedenog intervjua s kandidatima, Komisija je utvrdila rang – listu kandidata prema broju bodova ostvarenih na testiranju i intervjuu, prema kojoj je prvorangirana kandidatkinja L.E. ostvarila ukupno 28 bodova, a Ines Gajdek, kao drugorangirana kandidatkinja, ukupno 25 bodova. Komisija je po provedenom postupku podnijela izvješće Glavnom državnom odvjetniku Republike Hrvatske. Uvažavajući rang-listu kandidata koja je sačinjena prema ukupnom broju bodova ostvarenih na testiranju i intervjuu, odlučeno je da se na rad u Državno odvjetništvo Republike Hrvatske na neodređeno vrijeme, na radno mjesto zapisničar u državnom odvjetništvu – vježbenik primi Ines Gajdek, kao kandidatkinja koja je na testiranju, uz kandidatkinju L.E., ostvarila najveći broj bodova.

U provedenom postupku je utvrđeno da Ines Gajdek ima odgovarajući stupanj obrazovanja, budući da je završila opću gimnaziju, da nema radnog iskustva u struci, a na razgovoru je pokazala znanje, sposobnost i motiviranost za rad, slijedom čega je odlučeno da je imenovana odgovarajući kandidat za radno mjesto zapisničara u državnom odvjetništvu -vježbenika.

Ines Gajdek je dostavila uvjerenje o zdravstvenoj sposobnosti za obavljanje poslova radnog mjesta zapisničara u državnom odvjetništvu – vježbenika, uvjerenje da se protiv nje ne vodi kazneni postupak i izvornike isprava o ispunjavanju formalnih uvjeta iz javnog natječaja, čije preslike je dostavila uz svoju prijavu na javni natječaj.

Također je po službenoj dužnosti izvršena provjera i utvrđeno da za imenovanu ne postoje zapreke za prijam u državnu službu iz članka 54. Zakona o državnim službenicima.

Konačno, sukladno članku 122. stavku 3. Zakona o državnom odvjetništvu, za Ines Gajdek je od Sigurnosno-obavještajne agencije zatraženo provođenje temeljne sigurnosne provjere, a prije donošenja rješenja o prijmu izvršen je uvid u zaprimljeno izvješće o provedenoj temeljnoj sigurnosnoj provjeri.

Slijedom svega navedenog, utvrđeno je da ne postoje zapreke za prijam Ines Gajdek u državnu službu u Državno odvjetništvo Republike Hrvatske na neodređeno vrijeme, na radno mjesto zapisničar u državnom odvjetništvu – vježbenik.

Probni rad u trajanju od dvanaest (12) mjeseci (vježbenički staž) utvrđen je na temelju članka 78. stavka 3. Zakona o državnim službenicima.

Nakon izvršnosti ovog rješenja donijet će se rješenje o rasporedu Ines Gajdek na radno mjesto, a kojim će se utvrditi dan početka rada, kao i prava i obveze izabrane kandidatkinje.

Ines Gajdek nije položila državni ispit te ga je dužna položiti najkasnije u roku od godine dana od dana početka rada u državnoj službi utvrđenog rješenjem o rasporedu na radno mjesto, sukladno odredbi članka 99. stavka 1. Zakona o državnim službenicima. Sukladno članku 78. stavku 3. Zakona o državnim službenicima vježbenik polaganju državnog ispita može pristupiti najranije tri mjeseca prije isteka probnog rada.

Sukladno članku 76. stavku 2. Zakona o državnim službenicima ovo rješenje se dostavlja javnom objavom na web stranici Državnog odvjetništva Republike Hrvatske i web stranici Ministarstva pravosuđa, uprave i digitalne transformacije, a dostava svim kandidatima se smatra obavljenom istekom osmoga dana od dana objave na web stranici Ministarstva pravosuđa, uprave i digitalne transformacije.

Slijedom svega navedenog, riješeno je kao u izreci.

GLAVNI DRŽAVNI ODVJETNIK

REPUBLIKE HRVATSKE

Ivan Turudić, univ. spec. crim.

Pouka o pravnom lijeku:

Protiv ovog rješenja kandidat koji je pristupio testiranju može izjaviti žalbu Odboru za državnu službu u roku od 15 dana od dana dostave rješenja. Žalba se podnosi putem Državnog odvjetništva Republike Hrvatske, Gajeva 30a, Zagreb, neposredno ili putem pošte u 2 istovjetna primjerka, a o žalbi odlučuje Odbor za državnu službu.

Dostaviti:

1. Kandidati u postupku (putem javne objave na web stranici Državnog odvjetništva Republike Hrvatske i web stranici Ministarstva pravosuđa, uprave i digitalne transformacije)
2. Ministarstvo pravosuđa, uprave i digitalne transformacije (elektroničkim putem, u PDF formatu)

3. Služba za financijsko planiranje, računovodstvene poslove i nabavu

4. Osobni dosje

5. Spis